**Informatīvais ziņojums**

**“Par finanšu ministra dalību Finanšu ministru klimata politikas koalīcijā”**

Informatīvais ziņojums ir sagatavots, lai informētu Ministru kabinetu par Finanšu ministru klimata politikas koalīcijas (turpmāk – koalīcija) izveidi, kā arī iespējamo finanšu ministra dalību šajā koalīcijā.

**Finanšu ministru klimata politikas koalīcijas izveide**

Koalīcija tika oficiāli izveidota2019. gada 13. aprīļa Pasaules Bankas (turpmāk – PB) un Starptautiskā Valūtas fonda (turpmāk - SVF) pilnvarnieku pavasara sanāksmes laikā Vašingtonā (ASV). Koalīcijas dibināšanas pasākumā piedalījās vairāk kā 50 dalībnieki, no kuriem 29 valstu[[1]](#footnote-1) finanšu ministri jau bija pievienojušies koalīcijai. Latvijas pārstāvji koalīcijas izveides sanāksmē piedalījās novērotāju statusā.

Koalīcijas izveides iniciatīva saistīta ar 2018. gada PB un SVF gada sanāksmi Bali (Indonēzija), kad PB prezidents *Jim Kim* un SVF izpilddirektore *Christine Lagarde* aicināja dalībvalstis apsvērt kolektīvu rīcību klimata pārmaiņu ierobežošanā. Rezultātā Somijas un Čīles finanšu ministri uzņēmās vadošo lomu sadarbības struktūras “Finanšu ministru klimata politikas koalīcija” izveidē sadarbībā ar PB, SVF un Apvienoto Nāciju organizāciju (turpmāk - ANO).

Pašreiz koalīcijai ir pievienojušās 38 valstis, ieskaitot 14 Eiropas Savienības dalībvalstis: Austriju, Kipru, Dāniju, Somiju, Franciju, Vāciju, Īriju, Luksemburgu, Nīderlandi, Poliju, Spāniju, Zviedriju, Lielbritāniju un Portugāli. Koalīcijas darbā būtiska loma būs ciešas partnerības veidošanai ar akadēmisko vidi un citām starptautiskām organizācijām kā PB, SVF, Ekonomiskās sadarbības un attīstības organizācijas (turpmāk – OECD), ANO, kā arī ar Eiropas Savienību.

Plānots, ka koalīcija sniegs ieguldījumu ANO Klimata samitam Ņujorkā (ASV), kas norisināsies 2019.gada 23. septembrī un ANO Vispārējās konvencijas par klimata pārmaiņām konferencei (COP25) Santjago, Čīlē 2019.gada decembrī, kuras ietvaros COP25 prezidentūra Čīle organizēs arī augsta līmeņa sanāksmi par ilgtspējīgu finansējumu.

2019.gada 4.-5.jūnijā Čīlē notika pirmā ekspertu sanāksme, kuras laikā tika pārrunāts pirmais koalīcijas darba plāna uzmetums. Ir paredzēts, ka darba plāna projekts atspoguļos finanšu ministru apņemšanos ievērot koalīcijas izveides mērķus un principus savā darbībā.

**Finanšu ministru klimata politikas koalīcijas izveides mērķi un pamatprincipi**

**Koalīcijas izveides mērķis ir veicināt nacionāla un globāla līmeņa rīcību klimata pārmaiņu radīto seku mazināšanai, izmantojot fiskālo politiku, publisko finanšu pārvaldību un piesaistot privāto finansējumu**.Mērķa sasniegšanai tiks sekmēta valstu pieredzes apmaiņa par attiecīgo politiku veidošanu un nodrošināts forums vienotu standartu un labākās prakses veicināšanai.

2019. gada 21.-22. februārī, Helsinkos (Somijā) notika pirmā tehniska līmeņa sagatavošanās sanāksme, kurā piedalījās dalībnieki no 19 valstu finanšu ministrijām[[2]](#footnote-2), SVF, OECD, ANO, NDC Partnerības[[3]](#footnote-3), Eiropas Komisijas un Ziemeļu Investīciju bankas. Sanāksmē tika apspriestas vairākas jomas saistībā ar klimata pārmaiņu problēmu risināšanu: nodokļi, fiskālā politika, budžeta veidošana, publiskās investīcijas, iepirkumi un klimata finansēšana. Diskusijas rezultātā tika izstrādāti “Finanšu ministru koalīcijas politikas principi rīcībai klimata pārmaiņu jomā” (turpmāk – Helsinku principi). Definēto principu mērķis ir atspoguļot koalīcijas vienoto sapratni par to, kā rīkoties cīņā pret klimata pārmaiņām. Tie neuzliek koalīcijas valstīm saistošus pienākumus īstenot konkrētas darbības, bet gan ir apņemšanās politiskā līmenī īstenot principus atbilstoši finanšu ministrijas pilnvarām un mandātam.

Lai pievienotos koalīcijai, finanšu ministram ir jāparaksta iestāšanās forma, ka, pievienojoties koalīcijai, tiks ievēroti seši Helsinku principi:

1. Salāgot valsts politiku un rīcības virzienus ar Parīzes nolīguma[[4]](#footnote-4) saistībām.

“Parīzes nolīguma saistības” attiecas uz valstu saistībām un ieguldījumiem Parīzes nolīguma mērķa sasniegšanai – noturēt globālo sasilšanu ievērojami zem 2 °C robežas un censties ierobežot temperatūras pieaugumu 1.5 °C robežās salīdzinot ar pirmsindustriālo līmeni. Valstu apņemšanās sagatavot, paziņot un uzturēt nacionāli noteiktos devumus (turpmāk - NDC) dod ieguldījumu šī mērķa sasniegšanai. Tas attiecas arī uz apņemšanos nodrošināt finanšu plūsmu atbilstību šim mērķim un palielināt valstu spēju pielāgoties klimata pārmaiņu negatīvai ietekmei.

1. Dalīties pieredzē un zināšanās, lai savstarpēji iedrošinātu sevi rīkoties, un veicināt vienotu izpratni par klimata rīcības politiku un rīcības virzieniem.

Klimata rīcības politika attiecas uz darbībām, kas atbalsta klimata pārmaiņu mazināšanu un pielāgošanos, kā arī veicina investīcijas, kas vērstas uz oglekļa mazietilpīgu un pret klimata pārmaiņām noturīgu attīstību. Pieredzes apmaiņa varētu notikt regulārā ministru vai ekspertu līmenī - divpusējās vai daudzpusējās vizītēs, darbinieku apmaiņā un citos veidos, lai veicinātu mācīšanos un kolektīvu izpratni. Grupas dalībnieki varētu arī uzņemties savu lomu kā globālie vai reģionālie “čempioni”, organizējot seminārus un pieredzes apmaiņas pasākumus citu valstu finanšu ministrijām un atbalsta partneriem.

1. Strādāt pie tādiem pasākumiem, kuru īstenošanas rezultātā tiek nodrošināta efektīva oglekļa dioksīda emisiju cenas noteikšana.

“Oglekļa cenas noteikšana” attiecas uz pasākumiem, kas nosaka cenu oglekļa dioksīda vai citu siltumnīcefekta gāzu emisijām. Šādi pasākumi rada stimulus emitētājiem samazināt emisijas, piemēram, enerģijas taupīšanu, energoefektivitātes palielināšanu vai inovācijas un zema oglekļa satura tehnoloģiju izplatīšanu. Efektīva oglekļa cenas noteikšana nozīmē, ka valstis pieņem tādus lēmumus, lai stimulētu emisiju samazinājumu un sasniegtu līmeni, kas atbilst Parīzes nolīguma mērķu sasniegšanai.

Šādi oglekļa cenas noteikšanas pasākumi varētu ietvert:

• Fosilo energoresursu subsīdiju samazināšanu vai likvidēšanu;

• Ar nodokļiem saistītus pasākumus - tostarp oglekļa nodokļa, degvielas un vides nodokļu un nodevu sasaisti ar oglekļa emisijām;

• Emisijas kvotu tirdzniecības sistēmas (ETS) un/vai līdzīgus mehānismus;

• Reglamentējošu politiku - kura, nosakot oglekļa minimālo cenu, ietekmē, piemēram, izpildes standartus.

1. Ņemt vērā klimata pārmaiņas makroekonomikas politikā, fiskālajā plānošanā, budžeta veidošanā, publisko investīciju pārvaldībā un publiskos iepirkumos.

• „Makroekonomiskā politika” - klimata pārmaiņu risku, apdraudējumu un politikas mērķu ņemšana vērā ekonomikas prognozēs, parādu ilgtspējības analīzē, fiskālā riska novērtējumos un citos makroekonomikas politikas instrumentos; ar fosilo kurināmo saistīto nodokļu izdevumu un atvieglojumu izvērtēšana, ieguldījumi zema oglekļa satura tehnoloģijās un citi piemēroti stimulējoši pasākumi.

• “Fiskālā politika” - klimata pārmaiņu risku, apdraudējumu un politikas mērķu ņemšana vērā, izstrādājot vidēja termiņa un ilgtermiņa fiskālos plānus un sistēmas, kā arī veicot izdevumu pārskatīšanu un programmu izvērtēšanu, ko izmanto, lai informētu par fiskālo politiku.

• “Budžeta plānošana” - klimata pārmaiņu politikas apsvērumu iekļaušana budžeta vadlīnijās, pirmsbudžeta paziņojumos un budžeta dokumentos un ar klimatu saistīto izdevumu iezīmēšana, ieskaitot tos, kam ir pozitīva vai negatīva ietekme uz klimata pārmaiņām, piemēram, subsīdijas fosilo energoresursu izmantošanai.

• “Publisko investīciju pārvaldība” - klimata pārmaiņu apsvērumu un politikas integrācija norādījumos, procedūrās un metodēs, ko izmato programmu un projektu atlasē un novērtēšanā izmantotajās, tostarp oglekļa emisijas cenas iekļaušana ekonomiskajā analīzē un atbilstošā klimata pārmaiņu riska novērtējumā.

• “Iepirkums” - klimata pārmaiņu apsvērumu iekļaušana publiskā iepirkuma vadlīnijās, procedūrās un metodikā, ietverot atbilstošus pasākumus energoefektivitātes uzlabošanai un zemas oglekļa emisijas risinājumu veicināšanai.

1. Piesaistīt privātos klimata finansējuma avotus, veicinot investīcijas un tāda finanšu sektora attīstību, kas atbalsta klimata pārmaiņu mazināšanas un pielāgošanas politiku.

“Klimata finansēšana” ir finansējums, kura mērķis ir samazināt siltumnīcefekta gāzu emisijas, veicināt siltumnīcefekta gāzu emisiju samazināšanu vai samazināt cilvēku, infrastruktūras un ekoloģisko sistēmu neaizsargātību pret klimata pārmaiņu negatīvo ietekmi. Finanšu sektors, kas atbalsta klimata pārmaiņu mazināšanu un pielāgošanos, ir tas, kas ietver riskus un iespējas, ko rada klimata pārmaiņas, lēmumu pieņemšanā par investīcijām un, kas rezultējas klimata finansējuma palielināšanā. Pasākumi, ko finanšu ministri varētu veikt, lai mobilizētu privātus finansējuma avotus, ietver politiku un praksi, kas veicinātu un atbalstītu:

• finanšu sektoru, kas atbalsta klimata pārmaiņu mazināšanu un pielāgošanos, piemēram, brīvprātīgu informācijas atklāšanu par finanšu iestāžu un uzņēmumu ietekmi uz oglekļa emisiju intensīvām nozarēm un klimata riskiem;

• veicinātu pārrobežu investīcijas, kas atbalsta klimata izmaiņu samazināšanu un pielāgošanos tām;

 • finanšu plūsmas, izmantojot aizdevumus, garantijas, dotācijas un citus riska dalīšanas instrumentus, ilgtermiņa kredītlīnijas, valdības investīciju pamatnostādnes institucionālajiem ieguldītājiem, piemēram, centrālajām bankām un pensiju fondiem; kā arī ar labvēlīgiem nodokļu nosacījumiem attiecībā uz tādiem finanšu instrumentiem kā zaļās obligācijas, finanšu nozares pārstāvju kapacitātes stiprināšanu un datu sniegšanu;

• klimata finansējumu attiecīgajā sektorā, izmantojot dotācijas, kombinēto finansējumu, atvieglojumus pētniecības un izstrādes jomā, valsts iepirkuma politiku, tiešus fiskālos stimulus, tādu noteikumu izstrādi un izplatīšanu, lai atklātu siltumnīcefekta gāzu emisijas un riskus, kas saistīti ar klimata pārmaiņām, un kapacitātes stiprināšanu, kā arī stimulus, ko sniedz oglekļa cenas noteikšana (3. Helsinku princips), un citus pasākumus, kuru mērķis ir nodrošināt privātajam sektoram labvēlīgu vidi;

• valsts finanšu iestādes vai nodibinājumus/fondus piešķirt prioritāti ieguldījumiem projektos, kas vērsti uz klimata pārmaiņu mazināšanu un pielāgošanos vai ņemt vērā klimata pārmaiņu samazināšanas mērķus ieguldījumu risku novērtējumā un lēmumu pieņemšanā, vai atbalstīt attiecīgo privāto publisko sektoru partnerattiecības;

• starptautisko finanšu iestāžu līdzdalību, lai mobilizētu finansējumu klimata pārmaiņu mazināšanai un pielāgošanai un saskaņotu to darbību ar Parīzes nolīguma mērķiem;

1. Aktīvi iesaistīties NDC sagatavošanā un īstenošanā nacionālā līmenī atbilstoši Parīzes nolīguma saistībām.

Aktīva iesaistīšanās NDC sagatavošanā un ieviešanā ietvertu:

• vadošās lomas uzņemšanos NDC veidošanā un atjaunināšanā vai citu valsts pārvaldes institūciju atbalstīšanu, kas ir atbildīgas par NDC;

• sadarbību ar citām ministrijām un institūcijām, lai nodrošinātu saskaņotu politiku, lai sasniegtu NDC ietvertos mērķus;

• atbilstošas informācijas nodrošināšanu, piemēram, makroekonomisko prognožu, visizdevīgāko emisiju samazināšanas ceļu un izmaksu aprēķināšanas vadlīniju konkrētiem pasākumiem sniegšanu;

• NDC prasību iestrādes atbalstīšanu citu ministriju īstenoto politiku un programmu analīzē un ar klimatu saistītās informācijas novērtējumā;

• starptautisko finanšu iestāžu sniegtās tehnisko palīdzības un finansējuma koordinēšanu NDC sagatavošanai un NDC integrēšanai valdības darbības plānos, programmās un procedūrās;

**Koalīcijas pārvaldība un finansēšana**

Koalīcija darbojas kā forums, lai izvirzītu kopīgus principus un veicinātu pieredzes un informācijas apmaiņu par fiskālās un ekonomiskās politikas ieviešanu, kas orientēta uz klimata pārmaiņu apzināšanu. Koalīcija veicinās izglītošanos, zināšanu izplatīšanu un mudinās dalībniekus pārbaudīt un pieņemt inovatīvas politikas un prakses, lai mazinātu un pārvaldītu klimata pārmaiņas. Koalīcija ir brīvprātīga dalībnieku grupa, kurai nav formālas saistības un kuras darbības netiek pakļautas ārējai izvērtēšanai.

Plānots, ka koalīcijas dalībnieki ministru līmenī tiekas vismaz reizi gadā, SVF/PB pilnvarnieku pavasara vai gada sanāksmju ietvaros, savukārt tehniskā līmeņa sanāksmes tiek plānotas 2 - 4 reizes gadā atkarībā no darba programmas. Koalīcijas dalībnieki regulāri pārskata koalīcijas darbības mērķi, apstiprina darba programmu, pārskata koalīcijas paveikto, ieceļ koalīcijas priekšsēdētājus, apstiprina koalīcijas ziņojumus, pārskata principus un pārvaldību.

Koalīciju vada divi priekšsēdētāji, kas sasauc un organizē koalīcijas sanāksmes un iesniedz priekšlikumus koalīcijas darbam. Pašreiz koalīciju vada Somijas un Čīles finanšu ministri, kas ir iecelti uz diviem gadiem. Lēmumus koalīcija pieņem vienbalsīgi. Koalīcijas darbības koncepcija paredz, ka koalīcijas dalībnieki dalās ar savu pieredzi par Helsinku principu īstenošanu valstī. Koalīcija kalpo kā platforma nepieciešamās ekspertīzes apzināšanai tām valstīm, kurām nepieciešams tehniskais atbalsts līdztekus PB, SVF, OECD, ANO un NDC Partnerības sniegtajam atbalstam. Visa informācija par koalīcijas aktivitātēm ir publiski pieejama[[5]](#footnote-5).

Koalīcija var pārskatīt savus vispārējos mērķus un darba kārtību, vienoties par darbu, programmām un prioritātēm, veicināt zināšanu apmaiņu darba programmā, pārskatīt koalīcijas darba gaitu. Koalīcija ņems vērā ziņojumus un pētījumus, kā arī varēs sniegt paziņojumus. Koalīcijas locekļi var ierosināt iespējamās izmaiņas koalīcijas pārvaldībā un darba kārtībā.

Dalība koalīcijā ir bez maksas. Koalīcijas sekretariāta funkcijas nodrošina PB. Turpmāk koalīcija iespējams varētu vienoties par finansējuma piesaisti, lai sniegtu tehnisku atbalstu valstīm ar zemiem ienākumiem un citām aktivitātēm. Tādā gadījumā jautājums par papildus nepieciešamo finansējumu būs skatāms gadskārtējā valsts budžeta sagatavošanas procesā. Ir plānots, ka līdz 2019.gada beigām koalīcija sagatavos finanšu plānu savas darbības nodrošināšanai nākamajiem 3 gadiem.

Ņemot vērā esošo informāciju, ierosinām:

1. Pieņemt zināšanai iesniegto informatīvo ziņojumu.
2. Atbalstīt finanšu ministra dalību Finanšu ministru klimata politikas koalīcijā.
3. Pieņemt zināšanai, ka dalība Finanšu ministru klimata politikas koalīcijā paredz, ka dalībvalsts īsteno tādu politiku, kurā tiek ievēroti Finanšu ministru koalīcijas politikas principi rīcībai klimata pārmaiņu jomā, kas minēti informatīvajā ziņojumā.
4. Finanšu ministrijai ievērot Finanšu ministru koalīcijas politikas principus rīcībai klimata pārmaiņu jomā, kas minēti informatīvajā ziņojumā, ņemot vērā budžeta iespējas.

Finanšu ministrs J.Reirs

1. Austrija, Čīle, Kolumbija, Kostarika, Kotdivuāra, Dānija, Dominikānas Republika, Ekvadora, Somija, Fidži, Francija, Vācija, Gvatemala, Islande, Īrija, Kenija, Luksemburga, Maršalu salas, Meksika, Nīderlande, Nigērija, Norvēģija, Paragvaja, Filipīnas, Polija, Spānija, Zviedrija, Uganda, Lielbritānija [↑](#footnote-ref-1)
2. No Somijas, Čīles, Kanādas, Kotdivuāras, Dānijas, Indonēzijas, Igaunijas, Francijas, Vācijas, Īrijas, Kenijas, Malaizijas, Meksikas, Nīderlandes, Norvēģijas, Polijas, Šveices, Tanzānijas, Lielbritānijas [↑](#footnote-ref-2)
3. NDC Partnerība ir valstu un institūciju koalīcija, kuras darbības mērķis ir mobilizēt atbalstu un sasniegt ambiciozus klimata mērķus, vienlaikus veicinot ilgtspējīgu attīstību [↑](#footnote-ref-3)
4. ANO Vispārējās konvencijas par klimata pārmaiņām konferencē Parīzē (COP 21) 2015. gada decembrī 195 valstis pieņēma vēsturē pirmo vispārējo juridiski saistošo pasaules mēroga klimata nolīgumu jeb Parīzes nolīgumu. Tas paredz pasaules mēroga rīcību cīņā pret klimata pārmaiņām. 2019. gada 9.maijā Parīzes nolīgumu bija ratificējušas 185 valstis, tai skaitā Eiropas Savienība. Parīzes nolīguma mērķis ir stiprināt globālo rīcību klimata pārmaiņu novēršanai un:

	* noturēt globālo sasilšanu ievērojami zem 2 °C robežas, salīdzinot ar pirmsindustriālo līmeni, un censties ierobežot temperatūras pieaugumu 1.5 °C robežās, jo tas būtiski samazinās klimata pārmaiņu izraisītos riskus un ietekmes;
	* uzlabot pielāgošanos klimata pārmaiņu negatīvajām ietekmēm un sekmēt noturīgumu pret klimata pārmaiņām;sekmēt investīcijas, kas vērstas uz oglekļa mazietilpīgu un pret klimata pārmaiņām noturīgu tehnoloģiju attīstību. [↑](#footnote-ref-4)
5. https://www.cape4financeministry.org/coalition\_of\_finance\_ministers [↑](#footnote-ref-5)